हमारे लिए...।
बात बदलने के लिए मैं उन्हें पुराने किस्से-कहानियों की ओर मोड़ना चाहती हूँ। लेकिन उस ओर भी उनका कोई उछाह नहीं रह गया है - हमार जिनगी के किस्सा-कहानी में कवनो रस नइखे दुलहिन, ऊसर जमीन के कोख में जवन बीज डलबे सुखा जाई।
नानी का संपूर्ण जीवन पीड़ा की अंतरहीन त्रासदी बनकर रह गया, यह मानने से मुझे इनकार नहीं था, लेकिन जब कभी वे बंजर धरती से अपनी तुलना करतीं, तब मुझे बहुत बुरा लगता-चारों तरफ आपकी तपस्या के फूल खिले हुए हैं नानी, आपकी असीस से ही यह परिवार फल-फूल रहा है-आप नहीं होतीं तो..
नानी की दोनों पुतलियों में परितृप्ति की अनोखी चमक भर जाती है। सब ईश्वरीय विधान था... । हमने उनके आगे आपको समर्पित कर दिया, बस... ।
नाना के दाहिने पाँव के अँगूठे में एक बार चोट लग गई थी - वह घाव उस वक्त सूख गया था - इन दिनों उस अॅगूठे के चारों तरफ कालापन-सा छा जा रहा है। जब-जब अँगूठे में हल्की टीस की शिकायत भी वे करती रहती हैं। डॉक्टर या अस्पताल की नौबत नहीं आई, अब आखिरी समय में..।
डॉक्टरों के नाम से उन्हें चिढ़ जैसा हो गई है। उनका विश्वास है कि भगवान जो चाहेगा होकर रहेगा, डॉक्टरों की दवा किसी की आयु नहीं बढ़ा सकती-यदि ऐसा संभव होता तो उनकी इकलौती बेटी, उनका एकमात्र बेटा - दोनों ही असमय उनसे क्यों छिन जाते...?
नानी की निस्पृह जीवन-शैली पर अक्सर मेरी खीझ उमड़ पड़ती है - जितने ऊँचे विचार आपके हैं - वहाँ तक पहुँचने में हम लोगों को कई जन्म लेने पड़ेंगे, फिर भी हमें आपके ईश्वरीय विधान पर सख्त एतराज है - जो जितना अधिक सहनशील हो उसी के माथे पर सारे दुखों की पिटारी रख दी जाए - आपके भगवान का कानून भी कितना विचित्र है नानीजी?
नानी अपनी टीस भूलकर हँसती रहती हैं - तुम रोती क्यों हो दुलहिन... अब इस दे